Predsjednik Mladeži dubrovačkog HDZ-a i gradski vijećnik Pero Milković prošle je subote imao svadbu čija je povorka u jednom trenutku prolazila preko dubrovačkog mosta dr. Franje Tuđmana.

Povorka se zaustavila na samom mostu te su na neko vrijeme zaustavili promet. Perini prijatelji raširili su se po mostu i suprotnom traku te su zapalili baklje. Nekima je ovakvo ponašanje zasmetalo.

– To kako se ponašaju lokalni HDZ-ovci nevjerojatno je. Prozivali su Andru Vlahušića za brojne loše poteze, obećavali su promjene, a sad se ni oni ne ponašaju ništa bolje. Ovo je tako bahato, misle da sve mogu. A na kraju krajeva, eto, očito i mogu – rekao je ljutiti čitatelj za 24 sata.

Na vjenčanju je bio i Mato Franković, čelnik gradskog ogranka i dubrovački gradonačelnik. On kaže kako nije vidio što se dogodilo jer je došao tek na večeru.

– Nemam saznanja o navedenom događaju. Kako je riječ o državnoj cesti, Grad Dubrovnik nema mogućnost sankcioniranja navedenog događaja, što bi sigurno napravio da se to dogodilo na jednoj od cesta ili javnih površina kojima upravlja Grad Dubrovnik bez obzira na to o kome se radilo – rekao je Franković za 24 sata.

Policija nije zaprimila dojavu, no podsjećaju da je za paljenje baklji na javnom mjestu propisana novčana kazna u iznosu od 5000 do 15.000 kuna.

Pogledajte i galeriju: Dubrovnik: Muzej Domovinskog rata